Edcon ontken 'ineenstorting' | Maroela Media
Edcon Holdings, eienaar van bekende winkels soos Edgars, CNA en Jet, het gesê hy kom al nader om 'n ooreenkoms te bereik om die groep te herkapitaliseer in 'n poging om 'n dreigende ineenstorting te verhoed.
Dit kom nadat die Sunday Times die naweek berig het Edcon het 'n brief aan sy 31 grootste verhuurders uitgestuur en vir 'n twee jaar lange "huur-blaaskans" gevra in ruil vir aandele in die maatskappy. Dit kan glo 'n verlies van sowat 40 000 werkgeleenthede en 'n onregstreekse verlies van sowat 100 000 werkgeleenthede hê.
Grant Pattison, uitvoerende hoof van Edcon, het egter die Sunday Times se berig as "onverantwoordelik en sensasioneel" bestempel en gesê die risiko bestaan al 'n tyd lank en die groep is naby daaraan om 'n ooreenkoms te onderteken om die onderneming reg te ruk.
"Edcon is baie naby om 'n aankondiging van 'n volledige herkapitalisering van die besigheid aan te kondig wat vir die volgende paar jaar sal hou. Ons kan nie kommentaar lewer op die besonderhede nie aangesien dit nog nie afgehandel is nie. Spekulasie en sensasie sal net skade aanrig en dit help nie die maatskappy nie," het Pattison gesê.
"Vir die rekord – Sunday Times het ons laat Vrydag om kommentaar genader en ons het gesê ons kan nie kommentaar lewer nie aangesien die ooreenkoms nog nie gefinaliseer is nie. Ons het hulle gevra om 'n week te wag sodat ons die ondertekende ooreenkoms kan aankondig maar hulle het geweier."
Volgens Pattison is dele van Sunday Times se artikel, en veral die opskrif, misleidend aangesien Edcon nie "ineengestort" het nie.
Pattison het 'n beroep op die groep se werkers gedoen om nie paniekerig te raak nie en gesê hul werk is veilig.
Edcon sukkel die afgelope paar jare om sy besigheid te herstruktureer in die lig van goedkoop buitelandse invoere en 'n skuif deur verbruikers tot e-handel.
Die groep is ook na bewering op soek na R2 miljard in noodfinansiering van sy eienaars en die staatsbeheerde Openbare Beleggingskorporasie om sy skuld te delg.
18 vas oor spoed en dronkbestuur
As jy R2 miljard noodfinansiering benodig, klink dit vir my na meer as net 'n ineenstorting. Wie probeer hy bluf. So begin hulle een na die ander val, totdat daar niks meer oor is nie.
Edcon, n vuur is bitter selde sinder rook…
Jip, selfs Woolworths hou Chinese produkte aan, so dis dan geen wonder dat 'n rede dalk vir die probleme wat Edcon ondervind agv die goedkoop buitelandse (lees Chinese) invoere nie. Dis die hand om die blaas van die Regering met die Chinese wat ons plaaslike ekonomie nou al vir 'n tyd tref.
Nou wonder ek so by myself…moontlike 40,000 afdankings……goedkoop invoere. Gaan vra vir onse prezzi of hy nie dalk die Sjinese om hulp wil vra nie. Of wag….dit klink ook nie reg nie.
Dries, heeltemal reg. Waar n rokie draai is daar n vuurtjie. Nou gaan ons aandeelpryse seker nog verder daal.